SKRIFTLIG FORESPØRGSEL E-2171/00

af Salvador Garriga Polledo (PPE-DE) til Kommissionen

(7. juli 2000)

Om: Den Europæiske Unions holdning til bestræbelserne for at sikre grundskoleuddannelse til alle

Efter afholdelsen af det globale uddannelsesforum i Dakar (Senegal) i april 2000 indgik FN og Verdensbanken en aftale om en handlingsplan for finansiering til de fattige lande, som fremlagde en grundskoleuddannelsesplan inden år 2002.

Formålet med denne aftale er at sikre grundskoleuddannelse til alle i år 2015 via tilsagn fra over 180 lande ud over donorlande og FN samt et stærkt og aktivt samarbejde med ngo'er, som fra nu af vil være uundværlige partnere i kampen for en uddannelse til alle.

Kan Kommissionen oplyse, hvilken holdning Den Europæiske Union indtager med hensyn til disse bestræbelser for at sikre grundskoleuddannelse til alle i år 2015, og hvordan den som europæisk union agter at deltage i de fælles bestræbelser, der blev indgået aftale om på globalt niveau på forumet i Dakar?

Svar afgivet på Kommissionens vegne af Poul Nielson

(19. september 2000)

Sikring af grunduddannelse til alle er en bydende nødvendig del af strategierne til bekæmpelse af fattigdom. For Fællesskabets vedkommende står bekæmpelse af fattigdom og integrering af udviklingslandene i centrum for dets bistand til sikring af bæredygtig udvikling.

Kommissionen er rede til at støtte nationale handlingsplaner på uddannelsesområdet, som tager sigte på at føre post-Dakar-målene ud i livet. Kommissionen glæder sig til sammen med partnerlandene og samtlige donorer at overvåge udviklingen indtil år 2015 og virkeliggørelsen af delmålene, således som det blev fastsat i den aktionsramme, der blev vedtaget i Dakar. Den vil sammen med FN-organisationerne, de ikke-statslige organisationer (ngo'erne) og partnerlandene arbejde for virkeliggørelsen af de mål, der blev fastsat på det nævnte Forum, navnlig hvad angår uddannelse af piger og kvinder.

Kommissionen arbejdede ihærdigt for, at der blev tillagt udviklingsanliggender, navnlig støtte til sociale sektorer som f.eks. uddannelse, højeste prioritet på det G7-G8-topmøde, der blev afholdt på Okinawa den 19. juli 2000, i overensstemmelse med tilsagnet om, at der på hver eneste konference og hvert eneste topmøde på internationalt plan skal tages hensyn til målene for Dakar-aktionsrammen.

I sammenhæng dermed er Fællesskabet fast besluttet på sammen med sine medlemsstater at bidrage til ethvert initiativ, som Verdensbanken tager for at tilvejebringe midler til udviklingslandenes overvågelse eller gennemførelse af nationale planer til støtte for grunduddannelsen. Et af de højest prioriterede mål i de strategidokumenter, som Verdensbanken har udarbejdet for fattigdomsbekæmpelse (PRSP) i samarbejde med andre donorer, herunder Fællesskabet og dets medlemsstater, er støtte til grundlæggende sociale tjenester.

Kommissionen har allerede i de seneste år foretaget en mærkbar forhøjelse af sine finansielle tilsagn til grunduddannelsen i udviklingslandene, navnlig i Asien, Middelhavslandene samt Afrika, Vestindien og Stillehavsområdet (AVS) i Lomé-konventionens regi.

I Fællesskabets policy-erklæring vedrørende udviklingssamarbejdet omfatter de højest prioriterede områder for en koncentration af Fællesskabets virke bl.a. støtte til makroøkonomiske politikker med en udtrykkelig forbindelse til strategier for fattigdomsbekæmpelse og navnlig sektorprogrammer på sociale områder (sundhed og uddannelse).

I henhold til den partnerskabsaftale, som Fællesskabet og AVS-staterne for nylig indgik, skal bistand til social- og arbejdsmarkedspolitikker være et af aftalens vigtigste strategiske elementer sammen med støtte til økonomisk vækst og produktionssektorer i fattigdomsbekæmpelsens overordnede kontekst. Støtte til grunduddannelse, mere generel adgang til ringe stillede grupper, navnlig kvinder, og bedre kvalitet med passende finansielle ressourcer er klart fremhævet i den nye partnerskabsaftale.